钦定古今图书集成/明伦汇编/氏族典/第311卷 > 《廖用贤尚友录》 > 程昱
## 钦定古今图书集成/明伦汇编/氏族典/第311卷 > 《廖用贤尚友录》 > 程昱

按《魏志程昱传》：“昱字仲德，东郡东阿人也。长八尺三
寸，美须髯。初平中，兖州刺史刘岱辟昱，昱不应。后岱
表昱为骑都尉，昱辞以疾。刘岱为黄巾所杀，太祖临
兖州，辟昱。昱将行，其乡人谓曰：‘何前后之相背也’？昱
笑而不应。太祖与语说之，以昱守寿张令。太祖征徐
州，使昱与荀彧留守鄄城。张邈等叛迎吕布，郡县响”
应，唯鄄城范东阿不动。昱至东阿，率吏民坚守，卒完
三城，以待太祖。太祖还，表昱为东平相。天子都许，以
昱为尚书，复以昱为东中郎将，领济阴太守，都督兖
州事。迁振威将军，与太祖会黎阳，讨袁谭、袁尚。谭、尚
破走，拜昱奋武将军，封安国亭侯。昱性刚戾，与人多
迕。魏国既建，为卫尉，与中尉邢贞争威仪，免。文帝践
阼，复为卫尉，进封安乡侯，分封少子延及孙晓列侯。
薨，谥曰“肃侯”，子武嗣。武薨，子克嗣。克薨，子良嗣。